Up-337/03
Datum: 2004-11-17T00:00:00.000+01:00
ecli: ECLI:SI:USRS:2004:Up.337.03
vrsta: posamični akt
zadeva: ustavna pritožba
objavljeno: Neobjavljeno | 17.11.2004
dokument: US24065
akt: Ustavna pritožba družbe A. A. zoper sklep Višjega sodišča v Mariboru št. Cpg 1073/2002 z dne 17. 3. 2003 v zvezi s sklepom Okrožnega sodišča v Mariboru št. R 33/2002 z dne 19. 9. 2002
resitev: zavrženje
izrek: Ustavna pritožba družbe A. A. zoper sklep Višjega sodišča v Mariboru št. Cpg 1073/2002 z dne 17. 3. 2003 v zvezi s sklepom Okrožnega sodišča v Mariboru št. R 33/2002 z dne 19. 9. 2002 se zavrže.
stavek: Le subjekt, na katerega se sodna odločba nanaša oziroma proti njemu učinkuje, je upravičena oseba za vložitev ustavne pritožbe.
odlocitev: sklep
geslo: 1.4.52.3 - Ustavno sodstvo - Postopek - Procesne predpostavke v postopku ustavne pritožbe - Upravičenost za vložitev ustavne pritožbe.

1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
podlaga: Člen 55.1.3, Zakon o Ustavnem sodišču [ZUstS]
datum_vloge: 2003-05-18T22:00:00.000Z
datum_odlocitve: 2004-11-16T23:00:00.000Z

# Up-337/03-5

17. 11. 2004

# SKLEP

Ustavno sodišče je v postopku za preizkus ustavne pritožbe družbe A. A., d.o.o., Ž., ki jo zastopa B. B., v.d. direktorja, na seji senata dne 26. oktobra 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

sklenilo:

Ustavna pritožba družbe A. A. zoper sklep Višjega sodišča v Mariboru št. Cpg 1073/2002 z dne 17. 3. 2003 v zvezi s sklepom Okrožnega sodišča v Mariboru št. R 33/2002 z dne 19. 9. 2002 se zavrže.

## OBRAZLOŽITEV

Sodišče prve stopnje je zavrglo predlog za izdajo začasne odredbe, ki ga je vložila "Uprava družbe A. A., d.o.o. - Skupščina družbe - predsednik C. C. - v. d. dir. B. B.".

Sodišče je ugotovilo, da predlagatelj ni pravna oseba in nima sposobnosti biti stranka v postopku. Višje sodišče je sklep sodišča prve stopnje potrdilo. V ustavni pritožbi pritožnik obširno navaja razloge, iz katerih naj bi izhajalo, da je vpis zakonitega zastopnika družbe v sodnem registru neveljaven.

Ustavna pritožba ni dovoljena. Ustavno pritožbo lahko vloži tisti, ki je bil stranka v sodnem postopku, v katerem je bila izdana izpodbijana sodna odločba (ali pa se zaradi oblikovalnega učinka ali širjenja subjektivnih mej pravnomočnosti učinek te odločbe nanj nanaša). V postopku za izdajo začasne odredbe je kot stranka sodelovala "Uprava družbe A. A."; sodišče je njen predlog zavrglo z

utemeljitvijo, da ta organ nima sposobnosti biti stranka. Ni šlo torej za primer, ko bi sodišče štelo, da gre le za napačno označbo prave stranke in da je prava stranka že ves čas postopka le družba A. A. Le ta organ (torej "Uprava družbe A. A.") je zato upravičena oseba, da s pravnimi sredstvi, tudi ustavno pritožbo, uveljavlja razloge, ki morda izkazujejo nedopustnost ravnanja sodišča prve stopnje, ki je štelo, da ta organ nima sposobnosti biti stranka, in je zavrglo njegov predlog za izdajo začasne odredbe. Ustavna pritožba, ki jo je vložila družba A. A. zoper sodno odločbo, ki se ne nanaša nanjo, zato ni dovoljena, saj je ni vložila upravičena oseba.

Senat Ustavnega sodišča je sprejel ta sklep na podlagi tretje alineje prvega odstavka 55. člena Zakona o Ustavnem sodišču (v nadaljevanju ZUstS) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednica senata
mag. Marija Krisper Kramberger